Diari Oficial de la Generalitat Valenciana


Sumari del DOGV 2751, del 20-05-1996 (1996/838248)

ORDRE de 30 d'abril de 1996, de la Conselleria de Cultura, Educació i Ciència, per la qual es convoquen ajudes per a l'adquisició de llibres infantils destinats a biblioteques i agències de lectura públiques de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2751

Data del DOGV
:   20-05-1996

Secció del DOGV
:   ALTRES DISPOSICIONS

Número del document
:   1996/838248


Data del document
:   30-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 30 d'abril de 1996, de la Conselleria de Cultura, Educació i Ciència, per la qual es convoquen ajudes per a l'adquisició de llibres infantils destinats a biblioteques i agències de lectura públiques de la Comunitat Valenciana.   
La Conselleria de Cultura, Educació i Ciència, d'acord amb la Llei 10/1986, de 30 de desembre, d'Organització Bibliotecària de la Comunitat Valenciana, té com a objectiu el foment de la lectura mitjançant la millora dels serveis bibliotecaris i, per a això, té el propòsit de subvencionar els ajuntaments titulars de centres de lectura pública contribuint a sufragar les despeses derivades de la compra de llibres infantils.  
En conseqüència, i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Convocar un concurs públic per a la concessió d'ajudes als ajuntaments titulars de biblioteques i agències de lectura públiques de la Comunitat Valenciana, destinades a l'adquisició de llibres infantils, i aprovar les bases per les quals es regeix, que s'inclouen com a annex I en aquesta ordre.  
Segon  
L'import d'aquestes ajudes s'abonarà a càrrec de l'aplicació pressupostària 94.65.488.94.460.15 d'aquest exercici econòmic, dins la línia 4.10, anomenada «Ajudes a biblioteques públiques de la Comunitat Valenciana». L'import global màxim destinat a aquestes ajudes serà de vint milions (88.356.328) de pessetes.  
DISPOSICIONS FINALS  
Primera  
Es faculta el director general de Promoció Cultural perquè, en l'àmbit de les seues competències, adopte les mesures necessàries per a l'aplicació i el desplegament d'aquesta ordre.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós administratiu, en el termini de dos mesos des de la data de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. Per a la interposició del recurs caldrà la comunicació prèvia a la Conselleria de Cultura, Educació i Ciència, d'acord amb l'article 58 de la Llei reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
València, 30 d'abril de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Bases de la convocatòria d'ajudes per a l'adquisició de llibres infantils per a biblioteques i agències de lectura públiques de la Comunitat Valenciana.  
Primera  
Aquestes ajudes contribuiran al finançament de les despeses derivades de l'adquisició de llibres infantils amb destinació a les biblioteques i agències de lectura públiques de la Comunitat Valenciana.  
Segona  
1. Podran sol·licitar aquestes ajudes tots els ajuntaments de la Comunitat Valenciana, sempre que hagen subscrit el conveni aprovat pel Consell de la Generalitat Valenciana el 7 de desembre del 1993.  
2. Es podrà finançar a càrrec d'aquestes ajudes l'adquisició de llibres infantils destinats a les biblioteques i agències de lectura públiques municipals.  
Tercera  
1. L'adquisició de llibres es finançarà amb els crèdits que figuren en els pressupostos de la Generalitat Valenciana que es consignen amb aquesta finalitat, i amb els pressupostos de què disposen els ajuntaments.  
2. L'aportació de la Conselleria de Cultura, Educació i Ciència al finançament de cada petició que resulte beneficiària com a màxim del 50% del cost de la compra que es realitze el 1996, però no podrà ser superior en cap cas a 500.000 pessetes per cada ajuntament.  
3. Els ajuntaments titulars de centres de lectura pública hauran d'aportar, a càrrec del seu pressupost, la part no finançada per la Generalitat Valenciana.  
Quarta  
1. El termini de presentació de sol·licituds serà de vint dies hàbils comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
2. La sol.licitud d'ajuda econòmica haurà de ser signada per l'alcalde president de la corporació municipal, i es dirigirà a la Conselleria de Cultura, Educació i Ciència, Direcció General de Promoció Cultural. El model de sol.licitud s'inclou com a annex II en aquesta ordre, i es facilitarà en la Conselleria de Cultura, Educació i Ciència, en les direccions territorials de Cultura i Educació d'Alacant, de Castelló i de València, i en els centres d'informació de l'Oficina d'Informació, Iniciatives i Reclamacions de la Generalitat Valenciana.  
A les sol·licituds cal adjuntar els documents següents:  
a) Certificat de l'acord del ple o comissió de govern de l'ajuntament, en el qual s'acordà sol·licitar l'ajuda, on s'indique la finalitat i la quantia total de les despeses previstes.  
b) Memòria de les activitats realitzades durant 1995 i/o projecte de les activitats a realitzar el 1996 en l'àmbit de la biblioteca o agència de lectura, destinades als usuaris infantils i juvenils.   
c) Relació detallada, acceptada per la corporació, dels llibres sol·licitats i el preu de cada unitat.  
d) Entitat bancària i número de compte corrent on s'haja de realitzar l'ingrés de la transferència, en cas que es concedisca l'ajuda, i també una fotocòpia del CIF de l'ajuntament titular del centre de lectura pública.  
3. La documentació exigida en aquesta base es podrà presentar als serveis centrals de la Conselleria de Cultura, Educació i Ciència, a les direccions territorials de Cultura i Educació d'Alacant, de Castelló i de València, als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Si la sol.licitud no compleix els requisits i la documentació assenyalats en aquesta base, es requerirà l'interessat perquè, en un termini de deu dies, esmene la falta o adjunte els documents preceptius, amb la indicació que, si no ho fa així, es considerarà que ha desistit de la seua petició i s'arxivarà sense més tràmits, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Cinquena  
1. La selecció prèvia de les sol·licituds la realitzarà una comissió integrada per:  
President: el director general de Promoció Cultural  
Vocals:  
- Cap de la Secció d'Extensió Bibliotecària  
- Cap de la Secció del Llibre  
- Cap de la Secció de Documentació Bibliotecària  
Secretària: cap del Servei del Llibre, Arxius i Biblioteques  
2. La comissió, a l'hora de valorar les sol·licituds, tindrà en compte els següents criteris:  
1) Centres amb una programació regular d'activitats d'animació lectora destinada al públic infantil i juvenil.  
2) Centres que en les seues activitats d'animació lectora incloguen la coordinació amb els centres escolars.  
3) Centres que reflectisquen, en les estadístiques referents a 1995, una important afluència de públic infantil/juvenil respecte del nombre total d'usuaris.  
3. Finalitzada la corresponent valoració de les sol·licituds, la Comissió elevarà una proposta al conseller de Cultura, Educació i Ciència, el qual resoldrà l'adjudicació de les ajudes. La resolució serà publicada en el Diari Oficial de la Generalitat Valenciana.  
4. Si en el termini de tres mesos, comptats des del dia que finalitze el termini de presentació de sol·licituds, no es dicta la resolució corresponent, s'entendrà que totes les peticions presentades han estat desestimades.   
Sisena  
1. Les minoracions produïdes en relació amb el pressupost inicial, es repartiran proporcionalment a les quantitats aportades per cada entitat, tenint en compte el que diu la base tercera, punt dos.  
2. La Conselleria de Cultura, Educació i Ciència, no assumirà modificacions que suposen una revisió dels preus. En aquest cas, el sobrepreu serà assumit exclusivament per l'ajuntament interessat.   
Setena  
Són obligacions del beneficiari:  
a) Realitzar la inversió que fonamenta la concessió de l'ajuda.  
b) Acreditar davant la Conselleria de Cultura, Educació i Ciència la realització de la inversió i el compliment dels requisits i les condicions que determinen la concessió o l'aprofitament de l'ajuda.  
c) Sotmetre's a les actuacions de control financer que corresponen a la Intervenció General, en relació amb les ajudes concedides.  
d) Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedents de qualssevol administracions o ens públics.  
Vuitena  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà produir la modificació de la resolució de concessió o, si pertoca, el reintegrament de les quantitats percebudes en els supòsits establerts per l'article 47.9 del Text Refós de la Llei d'Hisenda Pública de la Generalitat Valenciana.  
L'import de les subvencions regulades en aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de la inversió que ha de realitzar el beneficiari.  
en aquest supòsit, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de la inversió realitzada.  
Novena  
Quan en l'exercici de les funcions d'inspecció o control, es deduïsquen indicis de la incorrecta obtenció, aprofitament o destinació de la subvenció o ajuda percebuda, els agents encarregats de la seua realització podran acordar la retenció de les factures, dels documents equivalents o substitutius i de qualsevol altre document relatiu a les operacions en què aquests indicis es manifesten.  
Deu  
El pagament d'aportacions de la Generalitat Valenciana es realitzarà, d'acord amb allò que s'estableix en la Llei de Pressupostos de la Generalitat Valenciana per a 1996, de la manera següent:  
La transferència es realitzarà una vegada justificada la compra i el pagament dels llibres en la seua totalitat per part del beneficiari.  
Per tal de procedir a la justificació, les corporacions locals beneficiàries hauran de presentar la documentació següent:  
a) Original i còpia o dues fotocòpies compulsades de les factures dels llibres, expedides per l'empresa proveïdora, o bé del manament de pagament de la corporació.  
b) Certificat del secretari de l'ajuntament, en el qual es farà constar que els llibres adquirits es corresponen amb els de les factures, i que han estat lliurats correctament i s'han destinat a l'ús previst.  
Aquests justificants han de presentar-se fins a l'1 de novembre de 1996 en la Conselleria de Cultura, Educació i Ciència.  
ANNEX II  
Sol·licitud d'ajuda per a l'adquisició de llibres infantils per a centres de lectura pública municipals  
Sr./ Sra. ..., com a alcalde/essa-president/a de l'Ajuntament de ... , titular de la biblioteca i/o agència de lectura d'aquesta localitat, que té subscrit amb la Generalitat Valenciana el conveni aprovat pel Consell el 7 de desembre del 1993 sobre biblioteques i/o agències de lectura públiques municipals, d'acord amb el que disposa l'ordre de la Conselleria de Cultura, Educació i Ciència per a la concessió d'ajudes per a l'adquisició de llibres infantils per a biblioteques i agències de lectura públiques municipals,  
EXPOSE:  
Primer  
Que l'Ajuntament que represente desitja acollir-se a les esmentades ajudes, per a la qual cosa aporta la següent documentació:  
a) Certificat del ple o comissió de govern en el qual s'acordà sol·licitar l'ajuda, on s'indica la finalitat i la quantia total de les despeses previstes.  
b) Relació detallada, acceptada per la corporació, de tots els llibres sol·licitats i el preu per unitats.  
c) Memòria de les activitats realitzades durant l'any 1995 i/o projecte de les activitats a realitzar en 1996 en l'àmbit de la biblioteca o agència de lectura destinades als usuaris infantils i juvenils.  
d) Entitat bancària i número de compte corrent on s'haurà de realitzar l'ingrés de la transferència, en el cas que es concedisca l'ajuda.  
e) Fotocòpia del CIF de l'Ajuntament.  
Segon  
Que aquest ajuntament, pel fet de participar en aquesta convocatòria, accepta totes les condicions establertes en les bases que regulen l'esmentada ajuda.  
 \_\_\_\_\_\_\_\_\_\_\_\_\_\_\_\_\_\_\_, \_\_ d \_\_\_\_\_\_\_\_\_\_\_ de 1996  
 (signatura)  
CONSELLERIA DE CULTURA, EDUCACIó I CIèNCIA.   
DIRECCIó GENERAL DE PROMOCIó CULTURAL